BKI วิ่งแรง 7% โบรกฯ เคาะเป้า 320 บ. รับประโยชน์โควิด-19 คาดกำไรปีนี้โต 15%
BKI วิ่งแรง 7% แตะ 298 บ. “บล.เมย์แบงก์ กิมเอ็ง” เคาะเป้า 320 บ. รับประโยชน์โควิด คาดกำไรปีนี้โต 15% ปันผลสูง ราคาหุ้น Laggard
BKI วิ่งแรง 7% แตะ 298 บ. “บล.เมย์แบงก์ กิมเอ็ง” เคาะเป้า 320 บ. รับประโยชน์โควิด คาดกำไรปีนี้โต 15% ปันผลสูง ราคาหุ้น Laggard
24 พ.ค. 2564

ผู้สื่อข่าวรายงานว่า ราคาหุ้น บริษัท กรุงเทพประกันภัย จำกัด (มหาชน) หรือ BKI ล่าสุด ณ เวลา 10.51 น. อยู่ที่ 298 บาท บวก 19 บาท หรือ 6.81% สูงสุดที่ 298 บาท ต่ำสุดที่ 286 บาท ด้วยมูลค่าซื้อขาย 272.33 ล้านบาท

โดย บล.เมย์แบงก์ กิมเอ็ง (ประเทศไทย) ระบุในบทวิเคราะห์ (21 พ.ค.) ว่า คาด BKI ซึ่งทำธุรกิจประกันภัยจะเป็นกลุ่มที่ได้ผลประโยชน์จากเรื่อง Covid, การปิดเมือง และทิศทางดอกเบี้ยในตลาดซึ่งตลาดมองข้ามไป เนื่องจาก 1. บริษัทมีรายได้จากการขายประกัน COVID เพิ่มขึ้นอย่างมีนัยยะ 2. บริษัทมีค่าใช้จ่ายสินไหมลดลง เนื่องจากอุบัติเหตุบนท้องถนนลดลง เพราะคนมีการขับรถเดินทางน้อยลง (คน work from home และขับรถท่องเที่ยวไปต่างจังหวัดลดลง)
รวมทั้ง 3. บริษัทมีค่าใช้จ่ายด้านประกันภัยสุขภาพลดลง เนื่องจากคนใส่หน้ากากและระมัดระวังมากขึ้น ทำให้จำนวนคนเจ็บป่วยและไปโรงพยาบาลลดลง 4. ได้ประโยชน์หากดอกเบี้ยปรับตัวสูงขึ้น เนื่องจากจะมีรายได้ดอกเบี้ยจากการลงทุนเพิ่มขึ้น ซึ่งเหตุผลดังกล่าวทำให้กำไรสุทธิจากการรับประกันภัยเติบโต 60% เมื่อเทียบจากปีก่อน เป็น 1.8 พันล้านบาท ในปี 2563 และสามารถชดเชยรายได้จากการลงทุนที่ลดลงได้ ส่งผลให้ BKI มีกำไรสุทธิเติบโต 10% เมื่อเทียบจากปีก่อน ในปี 2563 และเติบโตต่อเนื่อง 22% เมื่อเทียบจากปีก่อน ในไตรมาส 1/64
ทั้งนี้หากดูจากผลประกอบการย้อนหลัง 7 ปี ที่ผ่านมา มองว่าธุรกิจประกันภัยมี earnings visibility ค่อนข้างสูง คล้ายกับกลุ่มโรงไฟฟ้า ความเสี่ยงหลักคือ การเกิดภัยพิบัติขนาดใหญ่, การฟื้นตัวของภาพเศรษฐกิจโดยรวมและ ยอดเคลมจากผู้ติดเชื้อ COVID
สำหรับการประเมินมูลค่าเหมาะสมแบบ conservativeที่ 320 บาท (PER ปี 2564 ที่ 11 เท่า และ P/BV ที่1 เท่า) บนคาดการณ์กำไรจะเติบโต 15% เมื่อเทียบจากปีก่อน ในปี 2564 ทั้งนี้ BKI จ่ายปันผลทุกไตรมาส คาดอัตราปันผล 6% ต่อปี โดยจะขึ้น XD ในอัตรา 3.50 บาท ในวันที่ 27 พ.ค. ด้าน Valuation ของ BKI ยังคงน่าสนใจปัจจุบันเทรดที่ PER ปี 2564 ที่ 9.4 เท่า  และ P/BV ที่ 0.87 เท่า อีกทั้งราคาหุ้นค่อนข้าง Laggard หากเทียบกับ peers